UVOD

Tijekom posljednjih 12 mjeseci maloprodajne cijene prirodnog plina i električne energije porasle su za 65 % odnosno 30 %. Ruska invazija na Ukrajinu pogoršala je već postojeću tešku situaciju s opskrbom i povećala nestabilnost cijena. Visoke cijene utječu na rast inflacije i štete europskom gospodarstvu i njegovu oporavku od krize uzrokovane bolešću COVID-19.

Komisija je u listopadu 2021. u okviru odgovora na tu iznimnu situaciju donijela paket mjera za djelovanje i potporu kako bi ublažila posljedice za potrošače i poduzeća na razini EU-a i država članica. Ciljane mjere potpore za smanjivanje troškova energije potrošačima, kućanstvima i industriji pridonijele su smanjivanju pritiska.

Komisija je u Komunikaciji o REPowerEU-u 8. ožujka 2022. dala smjernice državama članicama kako da ublaže utjecaj povećanih cijena električne energije na kućanstva i poduzeća te kako da iskoriste visoke profite nekih proizvođača električne energije za financiranje tih mjera. Komisija će u cilju uspostavljanja održivijeg energetskog sustava u svibnju predložiti plan čijom će provedbom Europa postupno prestati ovisiti o fosilnim gorivima iz Rusije i kojim će se ujedno povećati otpornost energetskog sustava EU-a.

Čelnici EU-a dogovorili su se na sastanku 10. i 11. ožujka 2022. u Versaillesu da će što brže postupno ukinuti ovisnost EU-a o uvozu ruskog plina, nafte i ugljena te su pozvali Komisiju da do kraja ožujka predstavi plan za sigurnost opskrbe i osiguravanje priuštivih cijena energije tijekom sljedeće zimske sezone. Čelnici EU-a istovremeno su se obvezali da će hitno razmotriti konkretne opcije za rješavanje problema koji povišene cijene energije uzrokuju građanima i poduzećima, posebno ugroženim građanima i MSP-ovima, pri čemu će se to temeljiti na sadržaju Komunikacije od 8. ožujka 2022. To će, među ostalim, biti jedna od tema sljedećeg sastanka Europskog vijeća, planiranog za 24. i 25. ožujka 2022.

Ova je Komunikacija odgovor na taj poziv. U njoj su predstavljene koristi i nedostaci konkretnih izvanrednih kratkoročnih opcija za ublažavanje najvećih porasta cijena. Predložene su i zajedničke europske mjere za rješavanje temeljnih uzroka problema na tržištu plina kako bi se počevši sa sljedećom zimom osigurala sigurnost opskrbe po razumnim cijenama. Partnerstava EU-a s trećim zemljama omogućila bi zajedničku nabavu plina i vodika. Konačno, ona sadržava prijedlog europske politike za skladištenje plina čiji je cilj poboljšati otpornost energetskog sustava u cijelom EU-u.

OPCIJE ZA RJEŠAVANJE POSLJEDICA KOJE VISOKE CIJENE ELEKTRIČNE ENERGIJE UZROKUJU GRAĐANIMA I PODUZEĆIMA

Države članice, dionici i akademska zajednica iznijeli su nekoliko opcija za hitne mjere kojima bi se ograničile posljedice visokih cijena električne energije. Cilj je tih mjera pomoći krajnjim potrošačima, a da se pri tome dugoročno ne naruše ciljevi zelenog plana, što uključuje dekarbonizaciju i energetsku učinkovitost. Kako bi bile uspješne, te privremene i ciljane izvanredne opcije moraju biti fiskalno izvedive i ne bi smjele ugrožavati sigurnost opskrbe ni jednake uvjete na unutarnjem tržištu.

Kratkoročne opcije u pogledu cijene električne energije mogu se ugrubo razvrstati u dvije kategorije:

Intervencijske opcije, uključujući financijske naknade

Cilj je tih opcija smanjiti cijene električne energije izravno u maloprodaji ili neizravno na veleprodajnom tržištu.

Opcije u maloprodaji

Cilj je tih opcija ublažiti učinke visokih cijena na krajnje potrošače, pri čemu bi europska tržišta električne energije i plina određivala cijene na veleprodajnoj razini. Dvadeset i šest država članica uvelo je krizne mjere u skladu s Komisijinim paketom mjera iz listopada.

U okviru tih mjera davanje izravne potpore ugroženim krajnjim korisnicima osiguralo bi pomoć onima kojima je najpotrebnija, a državne potpore mogle bi pomoći poduzećima kojima previsoke cijene energije stvaraju probleme. Potonjima će se pružiti podrška iz novog privremenog okvira za mjere državne potpore u kriznim situacijama, donesenog 22. ožujka, na temelju kojeg se poduzećima koja su izravno ili neizravno pogođena može pružati potpora u obliku ograničenih izravnih bespovratnih sredstava, potpore za likvidnost i pomoći zbog povećanih troškova za plin i električnu energiju.

Većina država članica uvela je snižene stope PDV-a za plin, električnu energiju i/ili centralizirano grijanje. Međutim, još nisu u potpunosti iskorištene mnoge mogućnosti koje nudi okvir Direktive o oporezivanju energije, među ostalim snižene stope ili oslobođenja za kućanstva.

Komisija razmatra sastavljanje smjernica za države članice kako bi im pomogla da na najbolji način iskoriste taj pravni okvir, što uključuje i ciljana oslobođenja za pojedinačne zemlje predviđena u Direktivi o oporezivanju energije.

Cilj je svih prethodnih opcija, koje se odnose na maloprodaju, izravna pomoć građanima i poduzećima. Za financiranje takvih ciljanih i privremenih mjera za potporu ugroženim kućanstvima i poduzećima može poslužiti iskorištavanje većih prihoda iz poreza na energiju i određivanja cijena ugljika ili iz neuobičajene dobiti nekih energetskih poduzeća.